
LIETUVOS RESPUBLIKOS ŠVIETIMO, MOKSLO IR SPORTO MINISTRAS

ĮSAKYMAS
DĖL LIETUVOS RESPUBLIKOS 2024 METŲ VALSTYBĖS BIUDŽETO LĖŠŲ, SKIRTŲ IŠLAIDOMS, SUSIJUSIOMS SU VALSTYBINIŲ IR SAVIVALDYBIŲ MOKYKLŲ MOKYTOJŲ, DIRBANČIŲ PAGAL IKIMOKYKLINIO, PRIEŠMOKYKLINIO, BENDROJO UGDYMO IR PROFESINIO MOKYMO PROGRAMAS, PERSONALO OPTIMIZAVIMU IR ATNAUJINIMU, APMOKĖTI, PASKIRSTYMO TVARKOS APRAŠO PATVIRTINIMO 

2024 m. balandžio 8 d. Nr. V-385
Vilnius


Įgyvendindamas Lietuvos Respublikos 2024 metų valstybės biudžeto ir savivaldybių biudžetų finansinių rodiklių patvirtinimo įstatymo 13 straipsnio 4 dalies 2 punktą,
tvirtinu Lietuvos Respublikos 2024 metų valstybės biudžeto lėšų, skirtų išlaidoms, susijusioms su valstybinių ir savivaldybių mokyklų mokytojų, dirbančių pagal ikimokyklinio, priešmokyklinio, bendrojo ugdymo ir profesinio mokymo programas, personalo optimizavimu ir atnaujinimu, apmokėti, paskirstymo tvarkos aprašą (pridedama).



Švietimo, mokslo ir sporto ministras				Gintautas Jakštas

PATVIRTINTA
Lietuvos Respublikos švietimo, mokslo ir 
sporto ministro 
2024 m. balandžio 8 d. įsakymu Nr. V-385 

LIETUVOS RESPUBLIKOS 2024 METŲ VALSTYBĖS BIUDŽETO LĖŠŲ, SKIRTŲ IŠLAIDOMS, SUSIJUSIOMS SU VALSTYBINIŲ IR SAVIVALDYBIŲ MOKYKLŲ MOKYTOJŲ, DIRBANČIŲ PAGAL IKIMOKYKLINIO, PRIEŠMOKYKLINIO, BENDROJO UGDYMO IR PROFESINIO MOKYMO PROGRAMAS, PERSONALO OPTIMIZAVIMU IR ATNAUJINIMU, APMOKĖTI, PASKIRSTYMO TVARKOS APRAŠAS

I SKYRIUS 
BENDROSIOS NUOSTATOS

1. Lietuvos Respublikos 2024 metų valstybės biudžeto lėšų, skirtų išlaidoms, susijusioms su valstybinių ir savivaldybių mokyklų mokytojų, dirbančių pagal ikimokyklinio, priešmokyklinio, bendrojo ugdymo ir profesinio mokymo programas, personalo optimizavimu ir atnaujinimu, apmokėti, paskirstymo tvarkos aprašas (toliau – Aprašas) nustato Lietuvos Respublikos švietimo, mokslo ir sporto ministerijos asignavimuose numatytų valstybės biudžeto lėšų, skirtų išlaidoms, susijusioms su valstybinių ir savivaldybių mokyklų mokytojų, dirbančių pagal ikimokyklinio, priešmokyklinio, bendrojo ugdymo ir profesinio mokymo programas, personalo optimizavimu ir atnaujinimu, apmokėti (toliau – valstybės biudžeto lėšos), paskirstymo pagal valstybines mokyklas, vykdančias ikimokyklinio, priešmokyklinio, bendrojo ugdymo ir profesinio mokymo programas (toliau – valstybinės mokyklos), ir  savivaldybes tvarką.
2. Valstybės biudžeto lėšos savivaldybėms ir valstybinėms mokykloms paskirstomos, atsižvelgiant į praėjusių metų gruodžio 31 d. Švietimo valdymo informacinės sistemos duomenis apie valstybinių ir savivaldybių mokyklų mokytojų, dirbančių pagal ikimokyklinio, priešmokyklinio, bendrojo ugdymo ir profesinio mokymo programas (toliau – mokytojai), pareigybių skaičių ir asmenų, užimančių šias pareigybes, skaičių savivaldybėse ir valstybinėse mokyklose.
3. Valstybės biudžeto lėšos savivaldybėms ir valstybinėms mokykloms paskirstomos proporcingai kiekvienos savivaldybės ir valstybinės mokyklos mokytojų pareigybių skaičiui, padaugintam iš mokytojų pareigybių skaičiaus ir jas užimančių asmenų skaičiaus santykio. Savivaldybės paskirsto lėšas savivaldybių mokykloms savo nustatyta tvarka.

II SKYRIUS
VALSTYBĖS BIUDŽETO LĖŠŲ SKYRIMAS MOKYTOJŲ PASITRAUKIMUI

4. Valstybės biudžeto lėšos mokytojų pasitraukimui skiriamos išeitinių išmokų išlaidoms visiškai arba iš dalies padengti, kai išeitinės išmokos mokamos mokytojams, su jais nutraukiant darbo sutartis šalių susitarimu pagal Lietuvos Respublikos darbo kodekso 54 straipsnį šiais atvejais:
4.1. dėl mokyklų tinklo pertvarkos – valstybės biudžeto lėšos šiam tikslui skiriamos prioriteto tvarka;
4.2. visiškai patenkinus Aprašo 4.1 papunktyje nurodytų išeitinių išmokų poreikį, valstybės biudžeto lėšos gali būti skiriamos:
4.2.1. dėl savininko teises ir pareigas įgyvendinančios institucijos (dalyvių susirinkimo) priimto sprendimo mokykloje mažinti klasių (grupių) skaičių, išskyrus Aprašo 4.1 papunktyje nurodytą atvejį;
4.2.2. mokytojui įgijus teisę į visą socialinio draudimo senatvės pensiją.
5. Išeitinės išmokos, kuriai mokėti skiriama valstybės biudžeto lėšų, dydis vienam asmeniui negali viršyti:
5.1. dviejų mokytojo vidutinių mėnesinių darbo užmokesčių dydžio, kai darbo santykiai su darbdaviu atleidimo iš darbo dieną tęsėsi iki penkerių metų;
5.2. trijų mokytojo vidutinių mėnesinių darbo užmokesčių dydžio, kai darbo santykiai su darbdaviu atleidimo iš darbo dieną tęsėsi nuo penkerių iki dešimt metų;
5.3. keturių mokytojo vidutinių mėnesinių darbo užmokesčių dydžio, kai darbo santykiai su darbdaviu atleidimo iš darbo dieną tęsėsi nuo dešimt iki dvidešimt metų;
5.4. penkių mokytojo vidutinių mėnesinių darbo užmokesčių dydžio, kai darbo santykiai su darbdaviu atleidimo iš darbo dieną tęsėsi nuo dvidešimt iki dvidešimt penkerių metų;
5.5.  šešių mokytojo vidutinių mėnesinių darbo užmokesčių dydžio,  kai darbo santykiai su darbdaviu atleidimo iš darbo dieną tęsėsi dvidešimt penkerius ir daugiau metų.
6. Savivaldybių mokyklose mokytojų išeitinių išmokų, mokamų vadovaujantis Aprašu, išlaidos iš valstybės biudžeto lėšų dengiamos iš dalies: valstybės biudžeto lėšų dalis negali būti didesnė kaip 2/3 nuo faktiškai išmokėtos išeitinių išmokų sumos, o savivaldybių biudžetų lėšų dalis negali būti mažesnė kaip 1/3 nuo faktiškai išmokėtos išeitinių išmokų sumos.

III SKYRIUS
VALSTYBĖS BIUDŽETO LĖŠŲ SKYRIMAS MOKYTOJŲ PRITRAUKIMUI

7. Valstybės biudžeto lėšos mokytojų pritraukimui skiriamos valstybinėse ir savivaldybių mokyklose taikomoms priemonėms, kurios paskatintų asmenį užimti laisvą mokytojo darbo vietą ir dirbti joje (toliau – mokytojų pritraukimo priemonės), finansuoti.
8. Mokytojų pritraukimo priemonės, finansuojamos iš valstybės biudžeto lėšų, gali būti pradėtos taikyti asmeniui, einamaisiais kalendoriniais metais priimtam į laisvą mokytojo pareigybę mokykloje (visai mokytojo pareigybės darbo laiko normai arba jos daliai):
8.1. jei asmuo nėra dirbęs mokytoju valstybinėje arba savivaldybės mokykloje pagal ikimokyklinio, priešmokyklinio, bendrojo ugdymo ar profesinio mokymo programas;
8.2. jei asmuo yra dirbęs mokytoju valstybinėje arba savivaldybės mokykloje pagal ikimokyklinio, priešmokyklinio, bendrojo ugdymo ar profesinio mokymo programas, išskyrus šiuos atvejus:
8.2.1. kai mokytojas, priimtas į mokyklą, joje yra dirbęs neterminuotai per pastaruosius 12 mėnesių;
8.2.2. kai mokytojas yra dirbęs neterminuotai per pastaruosius 12 mėnesių mokykloje, kuri yra toje pačioje gyvenamojoje vietovėje (tame pačiame mieste, miestelyje ar kaime) kaip mokykla, į kurią yra priimtas.
9. Asmeniui taikomos mokytojų pritraukimo priemonės yra individualiai su juo derinamos ir nustatomos mokyklos vadovo sprendimu apibrėžtam laikotarpiui, bet ne ilgiau kaip iki einamųjų kalendorinių metų pabaigos. 
10. Mokytojų pritraukimo priemonės, kurioms mokyklos savininko teises ir pareigas įgyvendinančios institucijos (dalyvių susirinkimo) nustatyta tvarka skiriamos valstybės biudžeto lėšos, gali būti šios:
10.1. materialinei paramai;
10.2. važiavimo į darbą ir atgal visuomeniniu transportu, taip pat nuosava, išsinuomota ar pagal panaudos sutartį perduota transporto priemone išlaidoms kompensuoti;
10.3. gyvenamojo ploto nuomos išlaidoms kompensuoti;
10.4. kvalifikacijos įgijimo ir tobulinimo išlaidoms kompensuoti (pedagogo kvalifikacijos, kito mokomojo dalyko ar pedagoginės specializacijos kompetencijų įgijimo, kvalifikacijos tobulinimo ir su juo susijusioms išlaidoms kompensuoti);
10.5. persikėlimo iš kitos gyvenamosios vietovės išlaidoms kompensuoti.

IV SKYRIUS
BAIGIAMOSIOS NUOSTATOS

11. Valstybės biudžeto lėšos savivaldybėms ir valstybinėms mokykloms skiriamos švietimo, mokslo ir sporto ministro įsakymu ne vėliau kaip iki einamųjų metų balandžio 30 d.
12. Jei darbdaviui šalių sutarimu nutraukus su darbuotoju darbo sutartį ir pagal Aprašą išmokėjus jam išeitinę išmoką, darbdavys su tuo pačiu darbuotoju einamaisiais metais sudaro naują darbo sutartį, darbuotojo išeitinių išmokų išlaidoms visiškai ar iš dalies padengti panaudotos valstybės biudžeto lėšos laikomos panaudotomis ne pagal paskirtį ir turi būti grąžintos, laikantis Aprašo 13 punkto nuostatų.
13. Skirtas, bet pagal Apraše nurodytą paskirtį nepanaudotas valstybės biudžeto lėšas iki einamųjų metų gruodžio 31 dienos grąžina:
13.1. valstybinės mokyklos – į valstybės biudžetą;
13.2. savivaldybės – į Švietimo, mokslo ir sporto ministerijos sąskaitą Nr. LT30 7300 0100 0245 7205.
14. Savivaldybės ir valstybinės mokyklos, kurioms skirta valstybės biudžeto lėšų, iki kitų metų kovo 1 d. pateikia Švietimo, mokslo ir sporto ministerijai valstybės biudžeto lėšų panaudojimo ataskaitą Excel formatu, parengtą pagal Aprašo priede pateiktą formą ir lydraštį, patvirtintą parašu.
15. Švietimo, mokslo ir sporto ministerija turi teisę paprašyti savivaldybių ir valstybinių mokyklų papildomos informacijos, susijusios su valstybės biudžeto lėšų panaudojimu.
_____________________

